Milanová, Natália, ministerka kultúry SR (2022-06-23):
Vážená pani poslankyňa, ja by som chcela najprv úplne stručne odpovedať na tú časť kladenej otázky, kde sa pýtate, ako je potrebné postupovať v prípade, že je poškodená alebo vlastník nemá záujem opravovať, alebo teda dôvod môže byť akýkoľvek – vždy v súlade so zákonom. Už teraz máme platný zákon, podľa ktorého sa môžu udeľovať pokuty tým vlastníkom, ktorí sa nestarajú o svoju pamiatku tak, ako by sa mali. Ale ja aj konkrétne teraz poviem, o ktoré paragrafy pamiatkového zákona ide, aby ste mali aj oporu potom v tej legislatíve. Práva a povinnosti vlastníka národnej kultúrnej pamiatky sú upravené v § 28 pamiatkového zákona. Podľa § 28 ods. 2 písm. a) pamiatkového zákona vlastník národnej kultúrnej pamiatky je povinný vykonávať na svoje náklady základnú ochranu národnej kultúrnej pamiatky. Podľa § 27 ods. 1 pamiatkového zákona základná ochrana národnej kultúrnej pamiatky je súhrn činností a opatrení vykonávaný na predchádzanie ohrozeniu, poškodeniu, zničeniu alebo odcudzeniu národnej kultúrnej pamiatky na trvalé udržiavanie dobrého stavu vrátane prostredia národnej kultúrnej pamiatky a na taký spôsob využívania prezentácie, ktorý zodpovedá jej pamiatkovej hodnote a technickému stavu. Podľa § 42 ods. 1 písm. n) pamiatkového zákona sa priestupku na úseku ochrany pamiatkového fondu dopustí ten, kto nezabezpečuje základnú ochranu národnej kultúrnej pamiatky podľa § 27 pamiatkového zákona, neudržiava ju v dobrom stave a využíva ju spôsobom, ktorý ju ohrozuje, poškodzuje, znehodnocuje alebo ničí, alebo ju nechráni pred odcudzením, alebo iným spôsobom poruší povinnosť podľa § 28 ods. 2 pamiatkového zákona. Podľa § 42 ods. 2 písm. c) pamiatkového zákona môže krajský pamiatkový úrad uložiť fyzickej osobe pokutu vo výške do 200 000 eur, ak sa dopustí konania uvedeného v odseku 1 písm. l) až q) pamiatkového zákona. Podľa § 43 ods. 2 písm. c) krajský pamiatkový úrad uloží právnickej osobe alebo fyzickej osobe – podnikateľovi pokutu vo výške od 300 do 1 000 000 eur, ak sa dopustí konania uvedeného v § 42 ods. 1, písm. l až q) pamiatkového zákona. Ak niekto čo i len z nedbanlivosti poškodí, znehodnotí alebo zničí nehnuteľnú vec, ktorá je národnou kultúrnou pamiatkou, pričom spôsobí značnú škodu, dopustí sa naplnenia podstaty trestného činu poškodzovania a znehodnocovania národnej kultúrnej pamiatky. Rovnako je trestné aj zmarenie konania o vyhlásenie nehnuteľnej veci za národnú kultúrnu pamiatku, ak spôsobí značnú škodu. Z pohľadu ochrany verejného záujmu nemôžeme hodnotiť, či vlastník má, alebo nemá záujem opraviť, resp. obnoviť národnú kultúrnu pamiatku, ale vlastník je povinný v zmysle dikcie pamiatkového zákona udržiavať ju v dobrom stave, zabezpečovať vykonávanie základnej ochrany na vlastné náklady. Túto povinnosť má aj každý vlastník stavby v zmysle platného stavebného zákona. V prípade ak vlastník nemôže čiastočne alebo úplne uhradiť náklady na obnovu alebo na reštaurovanie národnej kultúrnej pamiatky, môže požiadať o finančný príspevok ministerstva kultúry. Máme tam dobre fungujúci, niekoľko rokov fungujúci, dotačný program Obnovme si svoj dom, ktorý je rozčlenený na päť podprogramov, a každý majiteľ národnej kultúrnej pamiatky má možnosť požiadať si o dotáciu, v tom ktorom zodpovedajúcom programe. Aj takto chceme motivovať majiteľov národných kultúrnych pamiatok, aby stav tej národnej kultúrnej pamiatky udržiavali, aby národné kultúrne pamiatky postupne, postupnými krokmi sa stále viac a viac obnovovali. Asi každý z nás má vo svojom okolí alebo vzdialenejšom okolí národnú kultúrnu pamiatku, ktorá, žiaľ, z nejakých dôvodov chátra a predpokladám, že aj pani poslankyňa asi má na mysli nejakú konkrétnu. Ja za všetky tie asi dobré a úspešné príbehy poviem jeden, a to je zámok Kunerad, kde predchádzajúci majiteľ sa choval veľmi barbarsky. Momentálne, keď do Kuneradu prídete, tak vidíte ten až taký rozprávkový záver alebo pokračovanie príbehu tej pamiatky.